31999R2680
L 326/16
JURNALUL OFÍCIAL AL UNIUNII EUROPENE
REGULAMENTUL (CE) NR. 2680/1999 AL COMISIEI
din 17 decembrie 1999
de aprobare a unui sistem de identificare pentru taurii destinați evenimentelor culturale și sportive
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 820/97 al Consiliului din 21 aprilie 1997 de stabilire a unui sistem de identificare și înregistrare a bovinelor și privind etichetarea cărnii de vită și a produselor din carne de vită (1), în special articolul 4 alineatul (1),
având în vedere cererile înaintate de Spania, Portugalia și Franța,
(1)
întrucât Spania, Portugalia și Franța au înaintat cereri privind identificarea taurilor destinați evenimentelor culturale sau sportive, datorită dificultăților de aplicare legate de tradiție;
(2)
întrucât este justificată luarea în considerare a acestor cereri, cu condiția să se prevadă un sistem care să ofere garanții echivalente celor prevăzute de Regulamentul (CE) nr. 820/97; întrucât pentru taurii destinați evenimentelor culturale și sportive ar trebui adoptate dispoziții speciale, care să se limiteze doar la crotaliile de identificare; întrucât, conform legislației comunitare actuale, trebuie puse în aplicare și celelalte elemente ale sistemului de identificare, prevăzute la articolul 3 din Regulamentul (CE) nr. 820/97;
(3)
întrucât pentru taurii destinați evenimentelor culturale și sportive, autoritatea competentă ar trebui să aleagă una dintre următoarele metode de marcare: (a) două crotalii din plastic, (b) una sau două crotalii metalice, însoțite de marcare danga sau (c) o crotalie din plastic însoțită de marcare danga; întrucât, în orice caz, cele două crotalii prevăzute de legislația comunitară actuală ar trebui să se atașeze animalelor respective sau ar trebui să le însoțească, atunci când acestea fac obiectul unor schimburi comerciale intracomunitare;
(4)
întrucât crotaliile pot fi îndepărtate de la animalele destinate acestor evenimente înaintea deplasării lor spre locul unde este organizat respectivul eveniment sau cu ocazia înțărcării; întrucât, atunci când ambele crotalii sunt îndepărtate, animalele ar trebui în acel moment marcate danga;
(5)
întrucât, în scopul garantării unui sistem de identificare coerent și precis, ar trebui stabilite corespondențe adecvate între toate elementele de identificare utilizate;
(6)
întrucât, din moment ce taurii destinați evenimentelor culturale și sportive pot fi crescuți și în alte state membre, aceste dispoziții speciale ar trebui să se aplice tuturor statelor membre,
ADOPTĂ PREZENTUL REGULAMENT:
Articolul 1
Prezentul regulament se referă la taurii destinați evenimentelor culturale și sportive, înregistrați în fișele genealogice ale următoarelor organizații:
(a)
-
„Asociación nacional de ganaderías de Lidia”,
-
„Asociación de ganaderos de Lidia unidos”,
-
„Agrupación española de reses bravas”,
-
„Unión de criadores de toros de Lidia”,
cu privire la rasa raza bovina de Lidia, pentru animalele născute în Spania;
(b)
„Associação de Criadores de Toiros de Lide” cu privire la rasa Brava, pentru animalele născute în Portugalia;
(c)
„Association des éleveurs Français de taureaux de combat” cu privire la rasa Brave sau de combat și „Association des éleveurs de la Raço di biou” cu privire la rasa Camargue sau Raço di biou, pentru animalele născute în Franța (inclusiv încrucișările între aceste rase).
Articolul 2
(1) Animalele definite la articolul 1 se supun dispozițiilor speciale stabilite în alineatele (2)-(5).
(2) Autoritatea competentă trebuie să aleagă una dintre următoarele metode de marcare a animalelor:
-
două crotalii din plastic;
-
unul sau două crotalii metalice, însoțite de marcare danga;
-
o crotalie din plastic, însoțită de marcare danga.
(3) Autoritatea competentă poate îndepărta crotaliile de la animalele destinate acestor evenimente, înaintea deplasării acestora spre locurile unde este organizat respectivul eveniment, sau la înțărcare. Când ambele crotalii sunt îndepărtate, animalele trebuie să fie în același moment marcate danga.
(4) În orice caz, îngrijitorul unor asemenea animale păstrează cele două crotalii, în conformitate cu legislația comunitară actuală. Când aceste animale fac obiectul unor schimburi comerciale intracomunitare, cele două crotalii se atașează animalelor sau le însoțesc pe acestea pe durata transportului.
(5) În scopul garantării unui sistem de identificare coerent și precis, se stabilesc corespondențe între toate elementele de identificare utilizate.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 1999.